Neuvoston asetuksen N:o 17 19 artiklan 3 kohdan mukainen tiedonanto

Asia COMP.F.1/37.894 - CECED astianpesukoneet

(2001/C 250/02)

(ETA:n kannalta merkityksellinen teksti)

1. JOHDANTO

1. Euroopan kodinkonevalmistajien liitto (Conseil Européen de la Construction d'Appareils Domestiques, jäljempänä ("CECED") ilmoitti 20. kesäkuuta 2000 19. marraskuuta 1999 tehdystä sopimuksesta, jolla eräät sen jäsenet sitoutuivat parantamaan valmistamiensa kotitalouksien astianpesukoneiden energiatehokkuutta. CECED hakee sopimukselle poikkeuslupaa EY:n perustamissopimuksen 81 artiklan 3 kohdan ja ETA-sopimuksen 53 artiklan 3 kohdan nojalla.

2. OSAPUOLET

2. CECED on Brysselissä toimipaikkaansa pitävä kodinkonevalmistajien ja toimialayhdistysten liitto. Sopimuksen ovat allekirjoittaneet seuraavat CECEDin jäsenet ja muut osapuolet: Antonio Merloni SpA, Arçelik AT, Bosch Siemens Hausgeräte GmbH, Brandt SA, Candy Elettrodomestici SRL, Electrolux Holdings Ltd, Fagor Electrodomésticos S.Coop, Gorenje d.d., Merloni Elettrodomestici SpA, Miele & Cie GmbH & Co., SMEG SpA ja Whirlpool Europe SRL. Kaikki nämä yritykset valmistavat ja myyvät eri tuotemerkeillä laajaa kodinkonevalikoimaa eri jäsenvaltioissa.

3. MERKITYKSELLISET MARKKINAT JA OSAPUOLTEN ASEMA

3. Sopimus koskee astioiden, ruokailuvälineiden ja keittoastioiden pesuun tarkoitettuja kotitalouksien astianpesukoneita. CECEDin mukaan kotitalouksien astianpesukoneille ei ole korvaavia tuotteita, eikä tuotemarkkinoita voida jakaa suppeampiin tuotemarkkinoihin astianpesukoneiden ominaisuuksien mukaan. CECEDin mukaan sopimuksen ulkopuolelle ei jää kilpailijoita, joiden myynti tai markkinaosuus olisi merkittävä tai jotka tuottavat tai myyvät yhteisön markkinoille. Lisäksi tuonnin osuus yhteisön myynnistä on merkityksetöntä. Merkityksellisiksi maantieteellisiksi markkinoiksi CECED mainitsee Länsi-Euroopan(1). Osapuolten yhteenlasketun markkinaosuuden Euroopan yhteisössä väitetään olevan lähes 100 %.

4. SOPIMUS

4. Euroopan unionissa myytävät kotitalouksien astianpesukoneet luokitellaan ja merkitään niiden energiatehokkuuden perusteella komission direktiivin 97/17/EY(2) mukaisesti. Energiatehokkuusluokkia on seitsemän, A:sta G:hen. Sopimuksen tavoitteet liittyvät pääasiassa i) kotitalouksien astianpesukoneiden tuotantoon ja maahantuontiin, ii) valvontaan ja raportointiin, sekä iii) teknisen kehityksen edistämiseen ja kuluttajavalistukseen. Se on avoin uusille osapuolille ja voimassa 31. joulukuuta 2004 asti.

5. Osapuolet ovat sopineet pääasiassa seuraavaa:

Tuotanto ja tuonti: sopimuksen päätavoitteena on alentaa Euroopassa tuotettujen astianpesukoneiden energiankulutuksen painotettua keskiarvoa 20 prosentilla vuoteen 2002 mennessä; tavoitteen mukaisesti osapuolet ovat sopineet lopettavansa seuraavien astianpesukoneluokkien tuotannon ja tuonnin Euroopan yhteisöön:

- ensimmäisessä vaiheessa 31. joulukuuta 2000 mennessä: energiatehokkuusluokkiin E, F ja G kuuluvat astianpesukoneet (täyttömäärä vähintään 10 hengen astiasto) ja luokkiin F ja G kuuluvat astianpesukoneet (täyttömäärä alle 10 hengen astiasto),

- toisessa vaiheessa 31. joulukuuta 2003 mennessä: energiatehokkuusluokkiin D kuuluvat astianpesukoneet (täyttömäärä vähintään 10 hengen astiasto) ja E kuuluvat astianpesukoneet (täyttömäärä alle 10 hengen astiasto).

Valvonta ja raportointi: CECED luo ja ylläpitää tietokantaa, joka sisältää analyysin kaikkien osallistujien kaikista EY:n markkinoilla tarjoamista astianpesukonemalleista. Euroopan komissiolla ja kansallisilla viranomaisilla on pääsy tietokantaan. Tuloksia valvoo notaari, joka laatii CECEDille ja komissiolle vuosittaiset raportit. Myös CECED toimittaa komissiolle vuosittaisen raportin, joka sisältää notaarin keräämien tietojen lisäksi seuraavat tiedot: i) astianpesukoneiden kokonaistuotannon painotettu energiankulutus notaarin raportin perusteella ja ii) astianpesukoneiden jakautuminen täyttömäärän mukaan, koneiden jakautumista eri energiatehokkuusluokkiin kuvaava taulukko ja pesu-kuivaus-ohjelmien jakautumista eri teholuokkiin kuvastava diagrammi. Yksittäisiä tietoja ei luovuteta ulkopuolisille, ei myöskään CECEDin jäsenille.

Kuluttajavalistus ja teknisen kehityksen edistäminen: osapuolet ovat sopineet tarjoavansa kuluttajavalistusta astianpesukoneiden ympäristöystävällisestä käytöstä sekä antavansa käyttöohjeissa enemmän ohjeita energian ja veden säästämisestä. Osapuolet ovat myös sopineet tekevänsä yhteistyötä kansallisten energiaviranomaisten kanssa astianpesukoneiden tehokasta käyttöä edistävistä yhteisistä ohjelmista. Astianpesukoneiden energiankulutuksen alentamiseksi osapuolet ovat lisäksi sopineet edistävänsä teknistä kehitystä. Tämä toteutetaan ottamalla käyttöön erityisiä ohjelmia entsyymipesuaineita varten, mikäli näitä pesuaineita on saatavilla, muuttamalla yhtä pesulämpötilaa käyttävät astianpesukoneet 65 asteesta 50/55 asteeseen ja osallistumalla alhaisissa lämpötiloissa tapahtuvan huuhtelun tutkimukseen.

5. CECEDIN TOIMITTAMAT HUOMAUTUKSET

6. CECED katsoo, että vaikka sopimus saattaa rajoittaa kilpailua EY:n perustamissopimuksen 81 artiklan 1 kohdassa tarkoitetulla tavalla, se edistää teknistä kehitystä, sillä tehokkaammat astianpesukoneet, jotka suorittavat saman tehtävän pienemmällä energiankulutuksella, korvaavat todennäköisesti koneet, jotka eivät ole enää sallittuja. Sopimuksen voimaan tultua yhteisössä myytyjen astianpesukoneiden tehokkuus lisääntyy CECEDin mukaan yli 20 prosentilla. Astianpesukoneiden käyttämisestä aiheutuvan yhteisön sähkönkulutuksen esitetään pitkällä aikavälillä alenevan 3,2 terawattitunnilla (TWh) vuodessa verrattuna tämänhetkisiin näkymiin. Yksittäisille ostajille eli kuluttajille väitetään aiheutuvan säästöä alentuneina sähkölaskuina, joista he saavat hyvitystä korkeammille ostohinnoille.

7. CECED korostaa, että sopimus jättää valmistajille mahdollisuuden valita haluamansa keinot astianpesukoneidensa energiatehokkuuden parantamista koskevien velvoitteidensa täyttämiseksi. CECEDin mukaan kyseisten valmistajien käytössä on jo nyt useita teknisiä mahdollisuuksia. Sopimuksen määräysten väitetään olevan välttämättömiä edellä mainittujen etujen saavuttamiseksi. CECEDin mukaan sopimus ei suoraan estä osapuolia kilpailemasta muilla tekijöillä, kuten hinnalla, tuotekuvalla ja teknisellä suorituskyvyllä. Näillä tekijöillä on energiatehokkuutta enemmän merkitystä dynaamisilla ja kasvavilla markkinoilla, joilla CECEDin mukaan ei ole saturaation merkkejä.

6. KOMISSION AIKOMUKSET

8. EY:n perustamissopimuksen 81 artiklan soveltamisesta horisontaalista yhteistyötä koskeviin sopimuksiin annettujen suuntaviivojen(3) nojalla komissio aikoo suhtautua myönteisesti ilmoitettuun sopimukseen. Sitä ennen komissio pyytää kaikkia kolmansia, joiden etua asia koskee, lähettämään huomautuksensa 30 päivän kuluessa tämän tiedonannon julkaisemisesta viitteellä "COMP.F.1/37.894 - CECED astianpesukoneet" varustettuna seuraavaan osoitteeseen: Euroopan Komissio Kilpailun PO

Linja F - Kulutus- ja pääomahyödyketeollisuus

Rue de la Loi/Wetstraat 200 B - 1049 Bruxelles/Brussel.

(1) Ks. myös neuvoston asetuksen (ETY) N:o 4065/89 6 artiklan 1 kohdan b alakohdan nojalla 21 päivänä kesäkuuta 1994 tehty komission päätös (asia IV/M.458 - Electrolux/AEG) (EYVL C 187, 9.7.1994, 21 kohta).

(2) Komission direktiivi 97/17/EY, annettu 16 päivänä huhtikuuta 1997, neuvoston direktiivin 92/75/ETY täytäntöönpanemisesta kotitalouksien astianpesukoneiden energiankulutuksen merkinnän osalta (EYVL L 118, 7.5.1997, s. 1).

(3) EYVL C 3, 6.1.2001, s. 3, erityisesti luvun 7 (Ympäristösopimukset) 180, 186, 189-90 ja 194-197 kohta.